钦定古今图书集成/明伦汇编/氏族典/第330卷 > 刘歆
## 钦定古今图书集成/明伦汇编/氏族典/第330卷 > 刘歆

按《汉书刘向传》：“向子歆，字子骏，少以通诗书，能属文，
署为黄门郎。河平中，受诏与父向领校秘书，讲六蓺
传记，诸子诗赋、数术方技，无所不究。向死后，歆复为
中垒校尉。哀帝初即位，王莽举歆有材行，为侍中，迁
骑都尉，奉车光禄大夫。贵幸，复领五经。歆乃集六蓺
群书种，别为《七略》。歆及向始皆治《易》。宣帝时，诏向受”
《穀梁春秋》。及歆校秘书，见《左氏传》，大好之，欲建立《左
氏春秋》及《毛诗》《逸礼》《古文尚书》，皆列于学官。哀帝令
歆与博士讲论其义，诸博士或不肯置对，歆因移书
责让之，其言甚切，诸儒皆怨恨。歆惧诛，求出补吏。哀
帝崩，王莽持政。莽少与歆俱为黄门郎，重之，白太后
留歆为右曹大中大夫，迁中垒校尉，封红休侯。典儒
林史卜之官，考定律历，著《三统历谱》。初，歆以建平元
年改名秀，字颖叔，及王莽篡位，歆为国师。